Oslobyråd mener at de frivillige organisasjonenes tilbud til rusmisbrukere er til hinder for at å få folk ut av miljøet. Det er det motsatte som er tilfellet, svarer Kirkens Bymisjon.

De frivillige organisasjonene gir rusmisbrukere en trøst i juletida mens vi andre haster fra butikk til butikk. Det er prisverdig nok, men også til bekymring mener Oslos byråd for helse- og sosiale tjenester, Anniken Haugli (H).

– Det opprettholder miljøene

– Du kan ta toget inn til Oslo S og du får bokstavelig talt utdelt sprøyter og brukerutstyr. Du kan kjøpe landets billigste heroin. Og du kan spise gratis frokost, lunsj og middag sju dager i uka i dette området. Og du kan også få andre nødvendigheter som du trenger. Jeg tror også at det er med på å opprettholde og sementere miljøene, sier Haugli til TV 2.

UENIG: Kari Gran leder Kirkens Bymisjons «Møtestedet» som hjelper rusavhengige i Norges hovedstad. Hun er ikke enig i byrådens utspill. (Foto: TV 2)

Det utspillet er ikke Kirkens Bymisjon enige i. Kari Gran leder Kirkens Bymisjons «Møtestedet» som hjelper rusavhengige i Norges hovedstad.

LES OGSÅ: Slik gikk det da TV 2 tigget med skjult kamera i Oslo

Mener at det er stikk motsatt

– Vi mangler steder som er inkluderende og gode å være i. Det er ikke for mange mener jeg, sier Gran.

Kirkens Bymisjon er en av aktørene som tilbyr mat, varme og husrom til byens vanskeligstilte. De har det motsatte synet av byråden.

De mener at det nettopp er slik hjelp som de tilbyr som får folk ut av miljøene.

– Det er krevende å gjøre endringer i livet. Det er krevende å ta beslutning om å gjøre noe annet enn det man har gjort lenge. Så jeg tenker at det krever at man har bygd seg opp og at man har litt krefter og litt mot å gå på med. Jeg tenker at slike tiltak vi har er viktig i folks liv fordi de er med på å bygge folk opp slik at de kan ha tro på at en endring er mulig, sier Gran.

– Det er jo klart at det er et hardt liv å være rusmisbruker, og det er viktig med lavterkeltiltak som medisiner og behandling. Men det er viktig å ha slike tiltak andre også steder enn i Oslo sentrum, presiserer helsebyråd Haugli.

LES OGSÅ: Frelsesarmeen vil gi tiggerne husly